Zagreb, 12. srpnja 2019.g.

**Z A P I S N I K**

sa **56. sjednice** Povjerenstva za odlučivanje o sukobu interesa održane dana 12. srpnja 2019. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Nataša Novaković,Tončica Božić, Tatijana Vučetić i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Aleksandra Jozić-Ileković

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 55. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **M-100/19 na zahtjev dužnosnika RANKA BLAŽEVIĆA, općinskog načelnika Općine Sutivan** iznosi predmet i navodi da je dužnosnik podnio zahtjev za mišljenjem u kojem navodi da bi se pred Općinskim vijećem Općine Sutivan, kao jedan od prijedloga pojedinačnih akata, na sjednici Vijeća zakazanoj početkom mjeseca srpnja, trebao naći prijedlog Odluke o raspisivanju natječaja za prodaju zemljišta u vlasništvu Općine Sutivan. Sukladno odredbi članka 391. stavku 1. Zakona o vlasništvu i drugim stvarnim pravima zemljište će se prodati putem Javnog natječaja, uz naknadu utvrđenu po tržišnoj cijeni. Dužnosnik postavlja upit da li bi se on kao dužnosnik, ukoliko bi njegov otac temeljem dane punomoći, zastupao ponuditelja u postupku prodaje predmetnog zemljišta, kao i u slučaju da ponuditelj zastupan po njegovom ocu, dostavi najprihvatljiviju ponudu u postupku prodaje zemljišta, predlaganjem Općinskom vijeću Općine Sutivan donošenje Odluke o prodaji zemljišta kupcu zastupanom po njegovom ocu, našao u sukobu interesa u smislu odredbi ZSSI-a.

Izvjestiteljica predlaže da se donese mišljenje kako sukladno odredbama Zakona o sprječavanju sukoba interesa osoba koju zastupa otac dužnosnika može kao ponuditelj sudjelovati u javnom natječaju za prodaju nekretnina u vlasništvu Općine Sutivan, kao i otkupiti zemljište za koje je dala najpovoljniju ponudu. Međutim, u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je dužnosnik svoj položaj na bilo koji način iskoristio radi ostvarivanja privatnih interesa povezanih osoba, upućuje se da o činjenici da je ponudu za kupnju nekretnine u vlasništvu Općine Sutivan podnijela osoba koju zastupa dužnosnikov otac, obavijesti Općinsko vijeće Općine Sutivan te da se u cijelosti izuzme iz svih radnji vezanih uz provedbu javnog natječaja za prodaju zemljišta u vlasništvu Općine Sutivan, uključujući i izuzimanje iz podnošenja prijedloga Općinskom vijeću za donošenje odluke o prodaji zemljišta ponuditelju zastupanom po njegovom ocu, ukoliko ponuda istog bude najpovoljnija; zatim od sklapanja ugovora o kupoprodaji te od nadzora nad provedbom istog. Ukoliko je dužnosnik već u trenutku sastavljanja prijedloga Općinskom vijeću Općine Sutivan za raspisivanje natječaja za prodaju zemljišta u vlasništvu Općine Sutivan imao saznanja da će se na navedeni  natječaj kao ponuditelj javiti osoba koju zastupa njegov otac,  upućuje se također da se izuzme i od podnošenja navedenog prijedloga Općinskom vijeću i za isto ovlasti svog zamjenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-101/19 na zahtjev dužnosnika MARTINA SRŠE, zamjenika općinskog načelnika Općine Sveti Martin na Muri** iznosi predmet i navodi da je dužnosnik podnio zahtjev za mišljenjem u kojem navodi kako mu je isplaćeno životno osiguranje za njega i njegovu suprugu, koje su plaćali 24 godine. Navodi kako je smatrao da isto nije potrebno dodatno prijaviti Povjerenstvu te da će, ukoliko je isto potrebno, u tom smislu nadopuniti imovinsku karticu.

Izvjestiteljica predlaže da se donese mišljenje da je dužnosnik dužan povodom isplate osigurane svote prema polici životnog osiguranja Povjerenstvu podnijeti izvješće o imovinskom stanju dužnosnika, povodom bitne promjene, istekom godine u kojoj je promjena nastala. Navedeni primitak dužan je navesti u rubrici „podatci o ostalim prihodima“, stavka „osiguranje“, a u rubrici „napomene“ obrazložiti da se radi o životnom osiguranju.

Otvara se rasprava.

Nitko od ostalih članova Po16000vjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **M-102/19 na zahtjev dužnosnika STJEPANA IVOŠA, općinskog načelnika Općine Martinska Ves** iznosi predmet i navodi da je dužnosnik podnio zahtjev za mišljenjem u kojem navodi da je njegova supruga nositelj OPG-a, čiji on nije član te da se navedeni OPG prijavio na natječaj za Potpora razvoju malih poljoprivrednih gospodarstava iz Programa ruralnog razvoja Republike Hrvatske za razdoblje 2014. - 2020. koji je koji je raspisala Agencija za plaćanja u poljoprivredi, ribarstvu i ruralnom razvoju dana 27. lipnja 2018.g., s prvim izmjenama od 29. kolovoza 2018.g. i drugim izmjenama od 5. veljače 2019.g. Dužnosnik navodi da je utvrđeno da je navedeni OPG ispunio uvjete natječaja te je dana 12. lipnja 2019.g. potpisan Ugovor s Agencijom o dodjeli potpore u iznosu od 111.187,50 kn za kupnju traktora i sjetvospremača. Potpora se isplaćuje u dvije rate, a prva rata u iznosu od 55.593,75 kn uplaćena je 9. srpnja 2019.g., dok će druga rata biti uplaćena po završetku projekta, odnosno kad se obavi kupnja traktora i sjetvospremača. Dužnosnik traži mišljenje Povjerenstva treba li u izvješću o imovinskom stanju navesti odmah navedenu promjenu u imovini koja se odnosi na primitak novčane potpore u iznosu od 55.593,75kn koji joj je do sada uplaćen ili isto može učiniti do kraja godine odnosno treba li popuniti obrazac izvješća tek po završetku projekta i uplate cijelog iznosa novčane potpore te u kojoj rubrici to treba napraviti. Dužnosnik također traži mišljenje Povjerenstva treba li navesti samo povećanje imovine bračnog druga, a ne i potporu u novcu, obzirom da će potpora biti utrošena za kupnju traktora i sjetvospremača te će se iznos ostvarene potpore vidjeti u imovini supruge.

Izvjestitelj predlaže da se donese mišljenje da obzirom da su stjecanje sredstava državne potpore i kupnja traktora i sjetvospremača za korist obiteljskog poljoprivrednog gospodarstva u vlasništvu dužnosnikova bračnog druga različite okolnosti koje predstavljaju dvije bitne promjene u imovini, dužnosnik je dužan podnijeti istekom godine jedno izvješće o imovinskom stanju ako su obje promjene nastale u jednoj godini, odnosno dužan je istekom svake godine podnijeti izvješće o imovinskom stanju ako su navedene promjene nastupile u dvije različite kalendarske godine.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**